ประธานสภาผู้แทนราษฎร เชื่อมั่นในวุฒิภาวะของสมาชิกทุกคนจะไม่สร้างปัญหา ที่สุดแล้วประชาชนจะเป็นผู้ตัดสิน
การประชุมสภาผู้แทนราษฎรวันนี้ (16 ก.พ.64) เริ่มเวลาประมาณ 09.45 น. นายชวน หลีกภัย ประธานสภาผู้แทนราษฎร ทำหน้าที่ประธานการประชุม โดยวาระสำคัญเป็นการพิจารณาญัตติขอเปิดอภิปรายไม่ไว้วางใจรัฐมนตรีเป็นรายบุคคล รวม 10 รายชื่อ ที่นายสมพงษ์ อมรวิวัฒน์ ผู้นำฝ่ายค้านในสภาผู้แทนราษฎร กับคณะเป็นผู้เสนอ ซึ่งก่อนเข้าสู่วาระ ส.ส.พรรคพลังประชารัฐหลายคน ได้แสดงความเป็นห่วงญัตติขอเปิดอภิปรายไม่ไว้วางใจของฝ่ายค้านที่มีการพาดพิงสถาบันพระมหากษัตริย์ โดยห่วงการควบคุมการประชุมของประธานสภาผู้แทนราษฎร ทั้งนี้ นายชวน หลีกภัย กล่าวว่า ได้ตรวจสอบความถูกต้องของญัตติแล้ว พร้อมย้ำให้มั่นใจว่า จะให้ทั้ง 2 ฝ่าย ได้อภิปรายและชี้แจงข้อกล่าวหาอย่างเต็มที่ และเน้นการทำงานของสภาต้องรักษาระบบให้ได้ โดยเชื่อมั่นในวุฒิภาวะของสมาชิกทุกคนจะไม่สร้างปัญหาในกระบวนการทำงานนี้ และไม่ว่าบรรยากาศการประชุมจะเป็นอย่างไรที่สุดแล้วประชาชนจะเป็นผู้ตัดสิน เมื่อเข้าสู่วาระนายสมพงษ์ อมรวิวัฒน์ ผู้นำฝ่ายค้าน เสนอญัตติอภิปรายไม่ไว้วางใจถึงข้อกล่าวหาการบริหารราชการแผ่นดินที่ผิดพลาดของรัฐบาล ปล่อยปะละเลยทำให้มีบ่อนการพนันและแรงงานต่างด้าวลักลอบเข้าเมืองโดยผิดกฎหมายที่เป็นเหตุให้เกิดการแพร่ระบาดของโรคโควิด -19 ระลอกใหม่ อย่างรวดเร็ว อีกทั้งรัฐมนตรีหลายคนใช้อำนาจไม่คำนึงถึงหลักธรรมาภิบาล มีการใช้อำนาจแสวงหาประโยชน์ปล่อยให้มีการทุจริตในพวกพ้อง อีกทั้งยังไร้ความสามารถในการบริหารราชการแผ่นดิน